Video Fenomenul migraţiei ilegale, scăpat de sub control. Peste 1.000 de solicitări au fost înregistrate deja, 20 de ucraineni morţi. SMURD-ul, chemat ca taxi
Război în Ucraina. Fenomenul migraţiei ilegale din Ucraina a scăpat de sub control. Peste 1.000 de solicitări au fost înregistrate deja, de trei ori mai multe intervenţii faţă de anul trecut pentru ucrainenii rătăciţi în munţii Maramureşului. De cele mai multe ori, asistenţa medicală e cerută pe post de taxi. În încercarea de a trece graniţa la noi, 20 de ucraineni au fost găsiţi morţi.
- Medicii iau în calcul să îi amputeze piciorul lui Florin Piersic, din cauza infecţiei cu stafilococ. Actorul a suferit o nouă intervenţie complicată
De când a început războiul din Ucraina, aproape 8 milioane de ucraineni au intrat în România. Doar că nu toţi au ales calea legală. Graniţa este forţată în mai multe puncte de frontieră, iar cei care vor să fugă de război plătesc şi bani grei călăuzelor. Sunt trei puncte pe unde ucrainenii fortează graniţa. Unul dintre ele este pe partea de nord, prin munţii Maramureşului. Numai aici au murit opt oameni. Toți bărbați. O altă cale de scăpare este partea de frontieră cu râul Tisa. În această zonă, au fost găsiţi 11 morţi până acum. Şi mai este un punct la graniţa cu râul Prut. De la începutul războiului, 20 de bărbaţi au murit în timp ce încercau să fugă în România ca să scape de recrutarea în armată şi de lupta pe front. În total, peste 12.000 de ucraineni au încercat să intre ilegal pe teritoriul nostru fără să treacă prin vreun control.
De la începutul războiului, au fost emise peste 160.000 de permise de şedere, iar azil au cerut aproape 4.500 de ucraineni
"Din păcate, mulţi îşi pun viaţa în pericol, încercând să traverseze apa râului Tisa sau munţii Maramureşului, la altitudini de până la 1.900 de metri, fără a fi echipaţi corespunzător pentru terenul greu accesibil, în condiţii de iarnă şi cu temperaturi foarte scăzute", a declarat Coman Florin, șeful ITPF Sighetu Marmației. Unii se pierd în munţi şi apoi cer ajutor la Salvamont. Au fost deja peste 1.000 de solicitări de recuperare în munţii Maramureşului, de 3 ori mai multe faţă de anul trecut.
"De foarte multe ori suntem puşi în postura de a nu cunoaşte unde se află ucrainenii, le e frică, nu vor să spună locul unde se ascund sau pe unde au intrat. Anul acesta am avut 20 de intervenţii grele, la care au fost recuperati 36 de ucraineni, majoritatea aveau probleme medicale destul de grave", a declarat Dan Benga, şef Salvamont Maramureş. Doar în munţii Maramureşului au fost 72 de intervenţii li au fost salvate peste 100 de persoane. De la începutul războiului, au fost emise peste 160.000 de permise de şedere, iar azil au cerut aproape 4.500 de ucraineni. Practic, România e ţară de tranzit către vestul Europei.